
תקנות הגנת הצרכן ( הכשרה מתאימה להסמכה ) התשס"ב-2001


היו"ר אברהם פורז:

	 בוקר טוב רבותיי, אנחנו מתכבדים לפתוח את ישיבת הוועדה. על סדר יומנו תקנות הגנת הצרכן (הכשרה מתאימה להסמכה). 

	" הממונה – הממונה על הגנת הצרכן לפי סעיף 19 לחוק; "

	" מבקר – חוקר" – אדם שהממונה הסמיכו לעניין סעיף 21 לחוק,"

 " הכשרה מתאימה להסמכת מבקר -חוקר תהיה אחת מאלה:"

1. תואר אקדמאי בכלכלה, מינהל עסקים, משפטים או ראיית חשבון", בסוגריים מאוניברסיטה רצינית. 

עו"ד יצחק קמחי:

	תואר אקדמאי.  אתה אמרת מאוניברסיטה רצינית ואני רוצה להעיר שבמשרד החינוך יש מחלקה לבדיקת תארים.

היו"ר אברהם פורז:

	 אתה לא תתחיל לבדוק תארים.

עו"ד יצחק קמחי:

	אני כן אתחיל לבדוק תארים.

היו"ר אברהם פורז:

	 זה באמת חשוב מבחינת הגנת הצרכן.

עו"ד יצחק קמחי:
  
זה חשוב ואני מטפל בזה. אנחנו הגשנו תיקים בעניין הזה.

היו"ר אברהם פורז:

	אני מציע לכם להיכנס לעובי הקורה. 

	האם התואר האקדמאי חייב להיות דווקא בכלכלה ובמשפטים? אם אתם הולכים כאלטרנטיבה של סיים חוק חוקרים אז למה להגביל את זה?

לאה ורון:

	עו"ד קמחי, אולי בכל זאת תסביר לנו  בדיוק מה תפקידו של הממונה ומה תפקידו של מבקר חוקר.


עו"ד יצחק קמחי:

	הממונה אחראי על ביצוע יישום חוק הגנת הצרכן והסמכויות רשומות. הסמכויות של המבקר הן סמכויות שיש לכאורה לממונה שהוא הסמיך אותו לכך, למעט כמה סמכויות שאני לא יכול להעביר הלאה והן נשארות על פי החוק רק בידיי כמו למשל: מתן התחייבות, צו מניעה. כל שאר החקירות והבדיקות, תפיסת טובין, כל התחום הזה הוא בידי המבקרים.

היו"ר אברהם פורז:

	 אני רוצה להתייחס לגבי תואר אקדמאי בכלכלה, אני גם ראיתי את סעיף 2 שאומר שעליו לסיים קורס למבקרים-חוקרים שערכה משטרת ישראל בשיתוף עם משרד התמ"ס וזה בסדר. גם אחד שיש לו תואר אקדמאי בכלכלה אבל אין לו מושג בנושאים האלה של דיני תפיסה וחקירה צריך לעבור השתלמות.

עו"ד יצחק קמחי:

	אין לי ספק, אבל זה משהו נוכל לעשות יותר אצלנו.

היו"ר אברהם פורז:

	 מאחר ומפעילים כאן סמכויות של שוטר, תפיסה וכניסה, אז תואר בכלכלה הוא לא בדיוק הדבר שמתאים לנושא הזה.  איך אנחנו מבטיחים שגם בעל תואר אקדמאי וכל זה יעבור השתלמות בתחום הזה? האם אפשר לתקן תקנות שמדברות על ובלבד שעבר השתלמות?

עו"ד יצחק קמחי:

	תראה, אנחנו הרי לא נזרוק מישהו סתם לשטח.

היו"ר אברהם פורז:

	מה איכפת לך לכתוב: לאחר שעבר השתלמות פנימית של המשרד?

עו"ד יצחק קמחי:

	בסדר. אנחנו נכתוב: תואר אקדמאי בכלכלה, מינהל עסקים, משפטים או ראיית חשבון ובצרוף השתלמות פנים משרדית.

היו"ר אברהם פורז:

	 בדיוק.

אתי בנדלר:

	אדוני היושב ראש, האם זה לגבי כל התארים?

היו"ר אברהם פורז:

	 כל התארים.

אתי בנדלר:

	גם משפטים?

היו"ר אברהם פורז:

	גם משפטים.  נניח ויש אחד שלמד משפטים ועשה סטאז בפטנטים, איך אני יכול לדעת אם הוא יודע מתי נכנסים?

צביה דורי:

	יש לנו שינוי לגבי סעיף 2(2).  השנה אנחנו עשינו שני קורסים של חמישה שבועות  ושל שבועיים שהמשטרה ערכה אותם. המשרד לביטחון פנים פנה אלינו אתמול. המשרד לביטחון פנים והמשטרה לא מוכנים להתחייב לעתיד שהם תמיד יערכו את הקורס. הם יינתנו את החסות ויעשו את זה יחד איתנו, וישנו נוסח אחר האומר: סיום קורס למבקרים-חוקרים שנערך על ידי משרד התעשייה והמסחר בשיתוף עם משטרת ישראל בנושאי חקירות ודיני הגנת הצרכן.

היו"ר אברהם פורז:

	 בסדר גמור, אין שום בעיה. 

	" (3) עבודה כחוקר במשך שנה אחת בכל אחד מהגופים הבאים".

עו"ד יצחק קמחי:

	ישנה כאן טעות כתיב. לא בכל אחד, אלא באחד מהגופים.

היו"ר אברהם פורז:

	באחד מהגופים הבאים: משטרת ישראל, הרשות להגבלים עסקיים, הרשות לניירות ערך, אגף המכס ומע"מ, אגף מס הכנסה. האם איכפת לכם שאני אוסיף עוד דבר?

עו"ד יצחק קמחי:

	שמו לי עוד שני גורמים שאני לא הסכמתי עליהם. אני מקווה שזה לא יהיה זה.

היו"ר אברהם פורז:

	 אני רוצה להוסיף עוד גורם שנוגע לליבי.  אני הייתי במצ"ח, למה שלא נכניס אחד שהיה חוקר במצ"ח?

עו"ד יצחק קמחי:
	
	אני אישית רציתי להכניס את זה. אני יודע שהייתה התנגדות. 

צביה דורי:

	כי אמרנו שזה לא חקירות כלכליות.

היו"ר אברהם פורז:

	 לא בכלכליות, זה מעצר וחיפוש.

עו"ד יצחק קמחי:

אין לי התנגדות שזה יהיה.

היו"ר אברהם פורז:

	 אנחנו מוסיפים את מצ"ח, משטרה צבאית חקירות. 

עו"ד יצחק קמחי:

	פנו אליי ואמרו לי שאולי יש להכניס גם מישהו שהוא עבד אצל המפקח על הבנקים או אצל המפקח על שוק ההון. אני לא חושב שיש להם  מקום בדבר הזה.

צביה דורי:

	אדוני היושב ראש, מה קורה לגבי הרעיון שלך לעשות כל תואר אקדמאי?

היו"ר אברהם פורז:

	לא, עזבו את זה, גמרנו. מקסימום מי שיש לו תואר באשורית עתיקה יעשה את הקורס הזה, דיני הגנת הצרכן.  התקנות האלה לא כל כך קדושות. תשנו אותן אם יהיה צורך. מקסימום הוא ילך לקורס חוקרים. כמה זמן נמשך הקורס, שבועיים, שלושה?

עו"ד יצחק קמחי:

	אנחנו עושים שני קורסים של חמישה שבועות.

היו"ר אברהם פורז:

	 האם זה נערך בתנאי פנימייה?

צביה דורי:

	לא.

אתי בנדלר:

	אבל עם משכורת.

היו"ר אברהם פורז:

	 רבותיי, אנחנו מאוד מודים לכם. אנחנו מאשרים את התקנות. 

אתי בנדלר:

	כולל את  תחילתן ביום ה-25 בינואר.

היו"ר אברהם פורז:

	צאו לדרך וטפלו באוניברסיטאות ובכל הגנבים עם התארים הגנובים.

	תודה רבה, הישיבה נעולה.


הישיבה ננעלה בשעה 8:45.











